RAASEPORIN KAUPUNGIN KOULULAISTEN

AAMU- JA ILTAPÄIVÄTOIMINNAN

TOIMINTASUUNNITELMA (1.8.2025)

**1 Johdanto**

Raaseporissa aamu- ja iltapäivätoimintaa toteutetaan koululaisten aamu- ja iltapäivätoiminnasta annetun lain mukaisesti. Toiminnan koordinointivastuu on Raaseporin kaupungin sivistystoimella. Toimintaa järjestetään päivittäin ennen koulun alkua ja koulun jälkeen lasten aamu- ja iltapäivätoimintana. Toiminnan toteuttajia ovat Raaseporin kaupunki sekä eri yksityiset palvelun järjestäjät, jotka saavat kaupungilta tukea toimintaansa. Lapsella ei ole subjektiivista oikeutta saada perusopetuslain mukaisia aamu- ja iltapäivätoimintapalveluja. Kunta päättää kuinka monelle lapselle ja missä määrin toimintaa järjestetään kullekin toiminnan piiriin kuuluvalle yksikölle.

Yksi tärkeimmistä tavoitteista aamu- ja iltapäivätoiminnassa on antaa lapsille tuttu ja turvallinen paikka viettää aikaa ennen koulun alkua ja koulun jälkeen ja osallistua aikuisen ohjauksessa monipuoliseen ja virkistävään toimintaan. Vanhemmat voivat olla luottavaisia tietäessään, että lapsi on turvallisessa ja ohjatussa toiminnassa. On tärkeää, että lapsen päivästä muodostuu kokonaisuus, jossa koulupäivä, ohjattu aamu- ja iltapäivä, harrastukset ja yhdessäolo perheen kanssa ovat tasapainossa. Laadukas aamu- ja iltapäivätoiminta toteutetaankin mahdollisuuksien mukaan yhteistyössä vanhempien ja koulun kanssa.

# Visio ja toiminta-ajatus

Raaseporin kaupungin tavoitteena on, että aamu- ja iltapäivätoimintaa järjestetään sitä tarvitseville 1. ja 2.-luokkalaisille ja muiden vuosiluokkien osalta perusopetuslain 20 c ja 20 i §:ssä tarkoitetuille oppilaille (erityisen tuen oppilaat vanhassa laissa). Kaupunki ja sen yhteistyökumppanit järjestävät aamu- ja iltapäivätoimintaa tarpeen ja mahdollisuuksien mukaan Raaseporin koulujen oppilaille joko koulun tiloissa tai lähellä koulua. Yksityisten toimijoiden mukanaolo tuo mukanaan monipuolisuutta tarjontaan ja lisää alueellista tarjontaa.

Aamu- ja iltapäivätoiminta pohjautuu perusopetuksen arvoihin, joita ovat ihmisoikeudet, tasa-arvo, demokratia, luonnon monimuotoisuuden ja ympäristön elinkelpoisuuden säilyttäminen sekä monikulttuurisuuden hyväksyminen. Toiminnan tulee perusopetuksen tavoin edistää yhteisöllisyyttä, vastuullisuutta sekä yksilön oikeuksien ja vapauksien kunnioittamista. Aamu- ja iltapäivätoiminnan järjestämisen yhteiskunnallisena lähtökohtana on turvallisen kasvuympäristön tarjoaminen lapselle. Toiminnan keskeisenä tarkoituksena on tukea lapsen kasvua ja kehitystä sekä tukea myös perhettä ja koulua niiden kasvatustehtävässä.

Aamu- ja iltapäivätoiminnan tehtävänä on lapsen kokonaisvaltaisen hyvinvoinnin edistäminen seuraavissa näkökulmista:

▪ lapsen vapaa-ajan toiminnan ohjaaminen

▪ lapsen kasvun ja kehityksen tukeminen

▪ lapsen koulunkäynnin ja oppimisen tukeminen

▪ varhainen puuttuminen ja sosiaalinen vahvistaminen

# Yhteistyötahot

## Koti

Toiminnassa pyritään löytämään yhteinen kasvatuslinja huoltajien kanssa ja tukemaan kotien kasvatustyötä. Pääasiallinen kasvatusvastuu kuuluu aina kuitenkin kodille ja huoltajille.

Ohjaajilla on aamu- ja iltapäivätoiminnassa ammatillinen vastuu lapsen kasvatuksesta. Ohjaajien työtä ohjaavana periaatteena on kasvatuskumppanuus, jolla tarkoitetaan ammattikasvattajien sitoutumista toimimaan yhdessä huoltajien kanssa lapsen kasvun, kehityksen ja oppimisen tukena.

## Koulu ja muu ammatillinen yhteistyö

Monipuolinen ja avoin yhteistyö koulun kanssa on ensiarvoisen tärkeää. Koko koulun henkilökuntaa tulee informoida koululla järjestettävästä aamu- ja iltapäivätoiminnasta. Aamu- ja iltapäivätoiminnan ohjaajien ja lasten opettajien sekä koulun muun henkilöstön välisellä yhteistyöllä luodaan rakenteet toimivalle ja säännölliselle yhteistyölle sekä yhteiselle toimintakulttuurille. Opettajat informoivat aamu- ja iltapäivätoiminnan ohjaajia mahdollisista muutoksista, jotka vaikuttavat aamu- ja iltapäivätoiminnan aloitusaikoihin esim. opintoretkistä ja tuntien päättymisajankohtien muutoksista.

Aamu- ja Iltapäivätoiminta on mahdollisuuksien mukaan osa koulussa annettavaa tukea oppilaalle.

On tärkeää, että lapsen päivän kokonaisuudessa koulun opetushenkilöstö, aamu- ja iltapäivätoiminnan henkilöstö ja koulun oppilashuolto toimivat keskenään luontevassa vuorovaikutuksessa. Huolen herättyä ollaan mahdollisimman varhain yhteydessä kotiin ja tarvittaessa kouluun ja/tai muihin yhteistyötahoihin. Yhteistyössä on tärkeää huomioida salassapitoasiat ja tiedonsiirtoluvat. Oppilasta koskevien salassa pidettävien tietojen luovuttaminen aamu- ja iltapäivätoiminnan henkilöstölle edellyttää huoltajan antamaa yksilöityä tiedonsiirtolupaa. Toiminnan järjestäjänä kunnan tulee huolehtia siitä, että aamu- ja iltapäivätoiminnan tehtävissä toimivat henkilöt perehdytetään henkilötietojen käsittelyyn, salassapitoon ja vaitiolovelvollisuuteen liittyviin säädöksiin sekä lastensuojelulain velvoitteisiin. Moniammatillinen yhteistyö lisää edellytyksiä lapsen riittävään tukemiseen.

# Yksityiset toiminnan järjestäjät

Kaupunki korvaa toiminnasta yksityiselle palvelun järjestäjälle lapsikohtaisen yksikköhinnan, joka saadaan jakamalla vuosittainen valtionapu tasan toimintaan osallistuvien lapsimäärällä.

Yksikköhinnan lisäksi korvataan tapauskohtaisesti harkiten tarvittavat avustajapalvelut tehostetun tai oppilaskohtaista tukea saaville oppilaille. Vuokran osalta kaupunki maksaa avustusta 120 euroa lasta kohden.

Tarkoituksena on pitää menot kohtuullisina ja taata toiminnan tulevaisuus sekä edelleen kehittäminen. Tuella Raaseporin kaupunki haluaa, että myös yksityisillä toimijoilla on mahdollisuus järjestää aamu- ja iltapäivätoimintaa ja sillä tavoin pitää palveluvalikoima laajempana.

Kaupungin tavoite on tukea erityislasten osallistumista ~~kerho~~toimintaan palkkaamalla lisähenkilöstöä tai avustamalla järjestäjää lisähenkilöstön palkkauksessa silloin kun erityislasten määrä tai tuen tarve sitä edellyttää. Tarpeet arvioidaan kokonaisuutena tapauskohtaisesti. Kaupunki korvaa silloin avustajan kulut erityislapsen aamu- ja iltapäivätoiminnan tuntien osalta. Mahdolliset sijaiskulut korvataan laskua vastaan, mutta mahdollisen sijaisen rekrytoinnista vastaa yksityinen toimija, ei kaupunki.

Toimintaa koordinoi suomenkielisen perusopetuksen opetuspäällikkö. Hänen tehtäviinsä kuuluvat muun muassa tukea yksityisiä toimijoita aamu- ja iltapäivä~~kerhot~~oiminnan perustamisessa, jakaa tietoa ja kehittää toimintaa.

Opetuspäällikkö seuraa, että aamu- ja iltapäivätoiminta toteutetaan lain edellyttämällä tavalla. Jokainen palvelun järjestäjä laatii toimintakauden alussa oman lukuvuosisuunnitelmansa ja toimittaa sen sivistyskansliaan elokuun loppuun mennessä.

# Toiminta

## ~~Kerhojen~~ Toimintasuunnitelmat

Jokainen toimipiste laatii toimintakauden alussa oman lukuvuosisuunnitelmansa kaupungin toimintasuunnitelman pohjalta elokuun loppuun mennessä.

Aamu- ja iltapäivätoiminnan ohjaajat toteuttavat suunnitelmaa. Suunnitelman on oltava monipuolinen ja siinä pitää ottaa huomioon lasten omia ehdotuksia ja pyrkiä myös toteuttamaan niitä mahdollisuuksien mukaan.

~~Suunnitelmat säilytetään kerhokansiossa.~~

## Ohjaajat

Aamu- ja iltapäivätoiminnassa ohjaajana toimimaan on kelpoinen henkilö, 1) joka on suorittanut tehtävään soveltuvan korkeakoulututkinnon, opistoasteen tutkinnon, ammatillisen perustutkinnon tai sitä vastaavat aikaisemmat opinnot, ammattitutkinnon tai

erikoisammattitutkinnon ja jolla on koulutuksen yhteydessä hankittu tai kokemuksella osoitettu taito toimia lapsiryhmän ohjaajana taikka 2) jolla on kelpoisuus antaa luokanopetusta, esiopetusta, erityisopetusta tai aineenopetusta tai toimia oppilaanohjaajana.

Palkattavan henkilön on esitettävä lasten kanssa työskentelevien rikosrekisteriote. Ohjaajien tulee osallistua omaa osaamistaan kehittävään koulutukseen~~. Aamu- ja~~ ~~iltapäivätoiminta käydään läpi opetuspäällikön järjestämässä perehdytyskoulutuksessa ja~~ ~~suunnittelukokouksessa.~~

Muita kokouksia esihenkilöille järjestetään säännöllisesti lukuvuoden aikana. Esihenkilö vastaa työn ohjaamisesta. Yhteistyö aamu- ja iltapäivätoiminnan ja koulun välillä on erityisen tärkeää. Ohjaajien on oltava tietoisia koulun kriisisuunnitelmasta/

pelastussuunnitelmasta sekä kiusaamisen ehkäisemissuunnitelmasta. Koulun on huomioitava yhteistyö aamu- ja iltapäivätoiminnan kanssa luonnollisena osana toimintaa.

## Laatukriteerit

Lähtökohta toiminnan laatua tarkasteltaessa on perusopetuslain 8a luvussa esitetyt keskeiset toiminnan järjestämisen periaatteet.

Näitä ovat:

1. turvallinen ja toimintaan soveltuva toimintaympäristö
2. tapaturmavakuutus
3. välipala
4. riittävä ammattitaitoinen ja tehtävään soveltuva henkilöstö vastaa ryhmän toiminnasta
5. monipuoliset mahdollisuudet ohjattuun ja virkistävään toimintaan
6. mahdollisuus lepoon ja itsekseen oloon rauhallisessa ympäristössä
7. yhteistyön toteutuminen kodin ja koulun kanssa

# Aamu- ja iltapäivätoiminnan paikan myöntämisen perusteet

Aamu- ja iltapäivätoiminta on tarkoitettu 1.–2.-luokkalaisille ja oppilaskohtaista tukea saaville oppilaille.

Paikat täytetään kriteerien järjestyksessä ja jos paikkoja ei riitä kaikille, arvotaan tarvittaessa jonoon joutujat.

1. ensimmäisen luokan oppilaskohtaista tukea saavat oppilaat
2. ensimmäisen luokan oppilaat
3. toisen luokan oppilaskohtaista tukea saavat oppilaat
4. toisen luokan oppilaat
5. muiden vuosikurssien oppilaskohtaista tukea saavat oppilaat

# Aamu- ja iltapäivätoiminnan paikan hakeminen

Paikka haetaan vuosittain Wilmassa olevalla sähköisellä hakulomakkeella.

Hakuaika päättyy 31.3. Kaikille paikkaa hakeneille ilmoitetaan päätöksestä Wilmassa viimeistään 31. toukokuuta.

Opetuspäällikkö myöntää paikan kunnallisten kriteerien mukaan. Aamu- ja iltapäivätoiminnan järjestämistä koskeviin päätöksiin haetaan muutosta kuntalain mukaisesti. Itse valintapäätöksiin haetaan muutosta päätöksessä olevien muutoksenhakuohjeiden mukaisesti.

Perusteet kielteiselle päätökselle ovat:

1. ryhmä täynnä, jolloin hakija saa jonotuspaikan
2. hakija ei täytä kriteerejä

Hakuajan jälkeen saapuneita hakemuksia käsitellään saapumisjärjestyksessä.

Mikäli johonkin kaupungin järjestämään toimintaan ei ilmoittaudu vähintään 8 lasta, niin toimintaa ei järjestetä.

# Maksut, sitoutuminen toimintaan sekä irtisanoutuminen

Maksu on iltapäivätoiminnan osalta 130 euroa ja aamutoiminnan osalta 70 euroa. Jos lapsi osallistuu sekä aamu- että iltapäivätoimintaan, peritään maksua 200 euroa. Maksua peritään kouluvuoden ajan elokuusta alkaen seuraavan vuoden toukokuuhun saakka. Toimintaa ei järjestetä kesäkuukausina. Elokuun osalta veloitetaan puolikas maksu.

Iltapäivätoiminnassa on 1.8.2024 alkaen mahdollista varata 10 päivän palvelu. Maksu on silloin 90 euroa kuukaudessa ja se oikeuttaa osallistumaan toimintaan korkeintaan 10 huoltajan valitsemana päivänä kuukaudessa.

Jos sairaudesta aiheutuva poissaolo kestää koko kalenterikuukauden, maksua ei peritä.

Samoin jos lapsi ei sairautensa vuoksi voi kalenterikuukauden aikana osallistua toimintaan yli 10 päivänä, maksusta peritään vain puolet. Jos lapsi ei muusta syystä osallistu toimintaan koko kalenterikuukautena, maksuna peritään puolet kuukausimaksusta. Maksu voidaan jättää perimättä, jos huoltajan toimeentuloedellytykset tai perheen huollolliset näkökohdat huomioon ottaen siihen on syytä. Sivistystoimenjohtaja tekee päätöksen ja anomuksessa tulee olla mukana sosiaaliyksikön lausunto, Kelan päätös toimeentulotuesta tai maahanmuuttoviranomaisen lausunto.

Toiminnan järjestäjä laskuttaa osanottajamaksut. Aamu- tai iltapäivätoiminnan paikan irtisanominen on tehtävä ennen kuun vaihtumista kirjallisesti.

# Arviointi ja tilastointi

Kunta arvioi avustamaansa aamu- ja iltapäivätoimintaa sekä osallistuu toiminnan ulkopuoliseen arviointiin.

Toimintaa arvioidaan säännöllisesti. Arvioinnilla huolehditaan toiminnan kehittämisestä.

Palautetta kerätään koululaisilta, vanhemmilta, henkilökunnalta ja toiminnan järjestäjiltä. Arvioinnin keskeiset tulokset julkistetaan ainakin järjestäjille ja osallistuvien lasten huoltajille. Jokainen toimintapaikka arvioi myös omaa toimintaansa ja on yhteydessä ~~kerholaisten~~ oppilaiden huoltajiin.

Oppilasmäärä aamu- ja iltapäivätoiminnassa tilastoidaan myös aamu- ja iltapäivätoiminnan valtionosuudenmääräytymistä varten. Opetuspäällikkö kokoaa vuosittain tiedot toimintaan osallistuvien oppilaiden määrästä. Tiedot välitetään Opetushallitukseen.

# Yleistä toiminnasta

## Toiminta-aika

Aamu- ja iltapäivätoimintaa tarjotaan kaikkina koulupäivinä (ei lauantaisin) koulupäivän päättymisestä klo 17.00 asti. Aamutoimintaa tarjoavissa toimintapaikoissa toimintaa tarjotaan lisäksi klo 7 alkaen koulupäivän alkamiseen asti. Aamu- ja iltapäivätoiminnan loma-ajat noudattavat koulujen loma-aikoja.

## Välipala

Jokaisessa toimintapaikassa on lapsille tarjottava välipala.

## Vakuutukset

Toimintaa järjestävä taho huolehtii aamu- ja iltapäivätoiminnan ajan vakuutuksista.

## Tilat

Aamu- ja iltapäivätoiminnan tilojen tulisi sijaita koulussa tai lähellä koulua turvallisen siirtymän päässä. Tilan koko on ratkaiseva suhteessa lasten lukumäärään. Tilojen turvallisuus ja tarkoituksenmukaisuus on tärkeää. Tilassa olisi hyvä olla tilaa peleille ja leikeille sekä rauhallinen alue läksyjen tekoon ja välipalan nauttimiseen.

Toimintapaikkakohtaisen ryhmäkoon määrittelyssä huomioidaan tilat, lasten kokonaismäärä, yksittäiset oppilaan kehitykseen ja terveyteen liittyvät erityistarpeet sekä toimintaympäristön monipuolisuus ja toimintojen eriyttämisen mahdollisuudet. Ryhmärakenne arvioidaan kokonaisuutena.

# Aamu- ja iltapäivätoimintaa ohjaavat linjaukset

Perusopetuksen aamu- ja iltapäivätoiminnan perusteet 2011.

Koululaisten aamu- ja iltapäivätoimintaa koskevan sääntelyn perustan muodostavat aamu- ja iltapäivätoiminnan lainsäädäntö, joka astui voimaan 1.8.2004. Toiminnan järjestäminen on vapaaehtoista ja kunta voi päättää sen laajuudesta. Jos kunta järjestää tai hankkii perusopetuslain § 48b mukaista aamu- ja iltapäivätoimintaa, tulee sitä tarjota kunnassa toimivien koulujen ensimmäisen ja toisen vuosiluokan oppilaille sekä muiden vuosiluokkien osalta oppilaskohtaista tukea saaville oppilaille (§20c ja §20i)

Koululaisten aamu- ja iltapäivätoiminnan ohjaajan ammattitutkinnon perusteet vahvistettiin 1.1.2005.

Lakisääteiseen koululaisten aamu- ja iltapäivätoimintapalveluihin ei ole subjektiivista oikeutta kuten varhaiskasvatuspalveluihin. Lakia (504/2002) lasten kanssa työskentelevien rikostaustan selvittämisestä sovelletaan myös aamu- ja iltapäivätoimintaan.

Perusopetuksen aamu- ja iltapäivätoiminnan uudet perusteet astuivat voimaan 1.8.2011.

Lait ja asetukset:

* Perusopetuslaki (642/2010)
* Valtioneuvoston asetus opetustoimen henkilöstön kelpoisuusvaatimuksista annetun asetuksen muuttamisesta (115/2004)